stanford-oval/wikipedia huggingface dataset:
Aquaman (elokuva)
Tuotanto > Kehitys

Vuonna 2004 FilmJerk.com raportoi Sunrise Entertainmentin Alan ja Peter Richen aikovan Warner Brosin kanssa toteuttaa elokuvaversion Vesimiehestä Ben Grantien toimiessa käsikirjoittajana. Elokuva ei kuitenkaan edennyt tuotantoon. Heinäkuussa 2009 Leonardo DiCaprion yhtiön Appian Wayn kerrottiin suunnittelevan uutta Vesimies-elokuvaa. Warnerin toimitusjohtaja Barry Meyer sanoi elokuvan olevan kehityksessä. Vuonna 2013 raportoitiin Warner Brosin neuvottelevan Man of Steelin jatko-osien lisäksi myös mahdollisuudesta Teräsmiehen ja Batmanin yhteiseen elokuvaan sekä elokuviin Ihmenaisesta ja Vesimiehestä. Geoff Johns kertoi Varietyn haastattelussa yhtiön panostavan eniten Vesimies-elokuvaan. 12. elokuuta 2014 julkistettiin, että Warner Bros. oli palkannut Will Beallin ja Kurt Johnstadin kirjoittamaan omat käsikirjoituksensa Aquamanille, mutta vain toinen niistä tultaisiin valitsemaan. Huhtikuussa 2015 The Hollywood Reporter raportoi James Wanin olevan vahvin ehdokas ohjaajaksi. Kesäkuussa 2015 Wan vahvistettiin elokuvan ohjaajaksi ja Kurt Johnstad käsikirjoittajaksi. Marraskuussa 2015 David Leslie Johnson palkattiin uudeksi käsikirjoittajaksi. Heinäkuussa 2016 Wan ja Johns olivat hylänneet kaikki edelliset käsikirjoitukset ja Will Beall sai tehtäväksi laatia käsikirjoituksen uudelleen. Esituotanto alkoi Australiassa marraskuussa 2016.
Tuotanto > Roolijako

Warner Bros. julkisti Aquamanin alun perin DC Extended Universen seitsemäntenä elokuvana ja Jason Momoan sen pääosan esittäjänä. Saman kuukauden aikana Momoa paljasti ComicBook.comin haastattelussa, että Justice League olisi ensimmäinen elokuva, jossa hän näyttelisi Vesimiestä ja ettei tiennyt sijoittuuko Aquaman aikaan ennen vai jälkeen Justice Leaguen tapahtumien. Joulukuussa 2014 paljastettiin, että Momoa oli tehnyt Warner Brosin ja DC:n kanssa sopimuksen esiintymisestä neljässä elokuvassa. Tammikuussa 2016 The Hollywood Reporter paljasti Amber Heardin olevan neuvotteluissa Meran, Vesimiehen rakastajattaren, rooliin, ja hänen valintansa vahvistettiin kaksi kuukautta myöhemmin. Huhtikuussa 2016 Willem Dafoe valittiin näyttelemään Nuidis Vulkoa. Joulukuussa 2016 Patrick Wilsonin vahvistettiin näyttelevän Merimestaria. Tammikuussa 2017 Yahya Abdul-Mateen II valittiin näyttelemään Black Mantaa, ja Nicole Kidman, jota alun perin kaavailtiin Hippolytan näyttelijäksi Wonder Womaniin, osallistui neuvotteluihin Vesimiehen äidin, kuningatar Atlannan, näyttelemisestä. Helmikuussa Temuera Morrison oli neuvotteluissa Vesimiehen isän, Thomas ”Tom” Curryn, rooliin. Huhtikuussa 2017 Dolph Lundgren valittiin näyttelemään Nereusta, Meran isää. Toukokuussa Ludi Lin valittiin näyttelemään Murkia, Atlantiksen armeijan etulinjan komentajaa. Melkein kaksi viikkoa tämän jälkeen Michael Beach, joka ääninäytteli Black Mantaa animaatiosarjassa Justice League Unlimited, valittiin näyttelemään Black Mantan isää. Lokakuussa 2017 Graham McTavish paljasti näyttelevänsä elokuvassa. Heinäkuussa 2018 paljastettiin, että Djimon Hounsou, joka näyttelee myös elokuvassa Shazam! tietäjä Shazamia, näyttelee Aquamanissa yhdessä Atlantiksen seitsemästä kuningaskunnasta asuvan Kalastajakansan kuningasta. Marraskuun 2018 lopulla paljastettiin, että Julie Andrewsilla on äänirooli elokuvassa.
Tuotanto > Roolijako > Rooleissa

| 0 | 1 | 2 |
| --- | --- | --- |
|  Jason Momoa  | … |  Arthur Curry / Vesimies   |
|  Amber Heard  | … |  Mera   |
|  Willem Dafoe  | … |  Nuidis Vulko   |
|  Patrick Wilson  | … |  Orm Marius / Merimestari   |
|  Dolph Lundgren  | … |  Nereus   |
|  Yahya Abdul-Mateen II  | … |  David Kane / Black Manta   |
|  Nicole Kidman  | … |  Atlanna   |
|  Kaan Guldur  | … |  9-vuotias Arthur Curry   |
|  Otis Dhanji  | … |  13-vuotias Arthur Curry   |
|  Kekoa Kekumano  | … |  16-vuotias Arthur Curry   |
|  Ludi Lin  | … |  Murk   |
|  Temuera Morrison  | … |  Thomas Curry   |
|  Randall Park  | … |  Stephen Shin   |
|  Michael Beach  | … |  Jesse Kane   |
|  Djimon Hounsou  | … |  Kalastajakansan kuningas Ricou   |
|  Natalia Safran  | … |  Kalastajakansan kuningatar Rina   |
|  Sophie Forrest  | … |  Kalastajakansan prinsessa Scales   |
|  John Rhys-Davies  | … |  Brine-kuningas (ääni)   |
|  Graham McTavish  | … |  Atlan   |
|  Julie Andrews  | … |  Karathen (ääni)   |
|  Leigh Whannell  | … |  lentäjä (cameo)   |
Tuotanto > Kuvaukset

Kuvaukset alkoivat Australiassa 2. toukokuuta 2017. Suurin osa elokuvasta kuvattiin Village Roadshow Studiosilla Gold Coastilla, Queenslandissä ja tuotannon pysyessä osittain Newfoundlandillä, Kanadassa. Toukokuun ja elokuun välissä tuotanto sijoittui myös useisiin eri paikkoihin ympäri Gold Coastia, mukaan lukien Main Beachiin, Coomeraan, Southportiin ja Amity Pointiin North Stradbroke Islandilla sekä Hastings Pointiin New South Walesissä. Kuvatessaan vedenalaisia kohtauksia, Wan sanoi, että ”vedenalainen maailma on supermutkikas” ja ”siellä ei ole helppo kuvata”. Elokuussa 2017 Hastings Pointissa kuvattiin Amnesty Bayhyn sijoittuvia kohtauksia. Saman kuukauden aikana kuvaukset sijoittuivat myös Newfoundlandiin ja Labradoriin. Kuvaukset päättyivät 21. lokakuuta 2017.
Musiikki

7. maaliskuuta 2018 Wonder Womanin säveltäjä Rupert Gregson-Williamsin paljastettiin säveltävän musiikin myös Aquamaniin.
Julkaisu

Aquaman sai ensiesityksensä Empire-teatterissa, Leicester Squarella, Lontoossa, 26. marraskuuta 2018. Elokuvateattereihin se saapui 21. joulukuuta 2018. Aiemmat suunnitellut ensi-iltapäivämäärät olivat 27. heinäkuuta 2018 ja 5. lokakuuta 2018.
Jatko-osa

Joulukuussa 2018 raportoitiin, että Warner Bros. Picturesin puheenjohtaja Toby Emmerich oli antanut myönnytyksen jatko-osan toteutukselle. Jason Momoa, Amber Heard, ja Yahya Abdul-Mateen II palaavat ensimmäisestä elokuvasta tuttuihin rooleihinsa. Huhtikuussa 2021 Pilou Asbaek osallistui neuvotteluihin roolista elokuvassa. Kesäkuussa 2021 elokuvan viralliseksi nimeksi paljastettiin Aquaman and the Lost Kingdom. Elokuva saa ensi-iltansa 16. joulukuuta 2022.
Huomioita

↑  Kuvailtu elokuvassa Justice League (2017).
Aiheesta muualla

Aquaman Internet Movie Databasessa (englanniksi)
Davit Rakentajan ritarikunta

Ritarikunnan tunnuksia
Davit Rakentajan ritarikunta (georg. დავით აღმაშენებლის ორდენი, Davit Aghmašeneblis ordeni) on georgialainen ritarikunta, joka perustettiin 24. joulukuuta 1992. Se on nimetty Georgian kuninkaan, Davit IV:n mukaan.
Kunnianosoitusta jaetaan tunnustuksena siviileille, sotilaille ja kirkon viroissa oleville henkilöille, jotka ovat ansioituneet Georgian itsenäisyystaisteluissa ja itsenäisyyden palauttamisessa sekä demokratian kehittämisessä. Georgialaisten kunniamerkkien keskenäisessä järjestyksessä Davit Rakentajan ritarikunta on kolmanneksi korkea-arvoisin. Ritarikuntaan nimetyt henkilöt saavat kunniamerkin lisäksi 4 000 larin (1 500 euroa) kertaluontoisen rahapalkkion.
Ritarikunnassa on vain yksi luokka:
ritarikunnan nauha
Brenna Harding

| Brenna Harding |
| --- | --- |
 Brenna Harding vuonna 2013.
Henkilötiedot
Syntynyt: 1996 Australia
Aiheesta muualla
IMDb 
Brenna Harding (s. 1996) on australialainen näyttelijä. Hän on kasvanut kahden äidin perheessä ja ajanut samaa sukupuolta olevien parien oikeuksia.
Ura

Brenna Harding esiintyi ensimmäisen kerran televisiossa vuonna 2004 pitkäaikaisen australialaisen lastensarjan Play Schoolin videopätkässä. Tuolloin hän esiintyi lesboparin lapsena, ja hallituksen ministerit syyttivät ohjelmaa politikoinnista. Hardingin ehkä tunnetuin roolisuoritus on australialaisdraamassa Puberty Blues (2012–2014), jossa hän näytteli nuorta päähenkilöä Sue Knightiä. Vuonna 2013 hän oli roolisuorituksestaan ehdolla parhaan nuoren näyttelijän AACTA-palkinnon saajaksi, ja hän voitti Logie-palkinnon palkintosarjassa ”Most Outstanding New Talent”.
Vuonna 2015 Harding esiintyi Kotiin takaisin -draamasarjan kolmannella tuotantokaudella.
Filmografiaa > Elokuvia

The Turning (2013) – Agnes
Filmografiaa > Televisiosarjoja

Raftersien perheonnea (2010, kolme jaksoa) – Georgia
Puberty Blues (2012–2014) – Sue Knight
Kotiin takaisin (2015) – Rose O’Connell
Secret City (2016) – Cassie
Aiheesta muualla

Kuvia tai muita tiedostoja aiheesta Brenna Harding Wikimedia Commonsissa
Brenna Harding Internet Movie Databasessa. (englanniksi)
Davor Celic

| Henkilötiedot |
| --- | --- | --- | --- |
Syntymäaika: 21. marraskuuta 1982 (ikä 41)
Syntymäpaikka: Negotin, Serbia
Pelipaikka: oikea laitapuolustaja
Pituus: 177 cm
Seura
Seura: SV Halstenbek-Rellingen
Junioriseurat
0000–2000: OFK Belgrad
Seurat
| Vuodet | Seura | O | (M) |
| 2000–2003 | Timok | 107 | (11) |
| 2003–2004 | Radnički Niš | 23 | (1) |
| 2004–2006 | Sloboda Užice | 22 | (1) |
| 2006–2008 | FC St. Pauli II | 13 | (0) |
| 2008–2009 | FC Kärnten | – | (–) |
| 2009 | VfL 93 Hamburg | 10 | (0) |
| 2009–2010 | VfB Oldenburg | 17 | (0) |
| 2010 | AC Oulu | 4 | (0) |
| 2011 | Wedeler TSV | 15 | (2) |
| 2012–2013 | FK Nikola Tesla Hamburg | 20 | (3) |
| 2013–2017 | Wedeler TSV | 59 | (1) |
| 2017– | SV Halstenbek-Rellingen | – | (–) |
Maajoukkue
|  | Serbia U19 | 3 | (0) |
 Seurajoukkueuran tilastot kattavat vain kansalliset sarjat, päivitetty 4. syyskuuta 2017.
Davor Celic (s. 21. marraskuuta 1982 Negotin, Serbia) on serbialainen jalkapalloilija, pelipaikaltaan oikea laitapuolustaja.
Celic pelasi kaudella 2010 neljä Veikkausliigan ottelua AC Oulussa.
Arctic Monkeys

| Arctic Monkeys |
| --- | --- |

 Arctic Monkeys Roskilde Festivaleilla 5. heinäkuuta 2014.
Tiedot
Toiminnassa:  2002–
Tyylilaji:  indie rock, alternative rock, post-punk revival, psykedeelinen rock
Kotipaikka:   Sheffield, Britannia
Laulukieli:  englanti
Jäsenet:  Alex Turner, laulu, kitara   Jamie Cook, kitara   Nick O’Malley, basso   Matt Helders, rummut  
Entiset jäsenet:  Andy Nicholson, basso (2002–2006) 
Levy-yhtiö:  Domino Records, 2005–  
Aiheesta muualla
Kotisivut
Infobox OKNimi-testi OK: 
Arctic Monkeys on vuonna 2002 Sheffieldissä perustettu brittiläinen rockyhtye. Siihen kuuluu Alex Turner (laulu, kitara), Matt Helders (rummut, laulu), Jamie Cook (kitara) ja Nick O’Malley (basso, taustalaulu). Entinen jäsen Andy Nicholson jätti yhtyeen vuonna 2006, pian debyyttialbumin julkaisun jälkeen.
Arctic Monkeys on julkaissut kuusi studioalbumia: Whatever People Say I Am, That’s What I’m Not (2006), Favourite Worst Nightmare (2007), Humbug (2009), Suck It and See (2011), AM (2013), Tranquility Base Hotel & Casino (2018), ja lisäksi yhden live-albumin At the Apollo (2008). Heidän debyyttialbumi oli Britanniassa kautta aikain nopeiten myynyt debyyttialbumi, ja vuonna 2013 musiikkilehti Rolling Stone listasi sen kaikkien aikojen 30. parhaaksi debyyttialbumiksi.
Yhtye on voittanut seitsemän Brit Awards -palkintoa, ja he ovat olleet ehdolla Grammy-palkinnon saajiksi. He ovat myös voittaneet Mercury Prize -palkinnon vuonna 2006. Vuosina 2007 ja 2013 he esiintyivät Glastonburyn festivaalilla.
Arctic Monkeys sai aluksi suosiota fanien tekemien demo-nauhojen kautta. Yhtye on nimetty yhdeksi ensimmäisistä, jotka saavuttivat suosionsa internetin kautta. Tätä on pidetty esimerkkinä siitä, kuinka uusia bändejä voidaan nykyisin promotoida ja markkinoida. Yhtye levyttää itsenäiselle Domino Records -levy-yhtiölle. Heidän tunnettuja kappaleita ovat muun muassa ”I Bet You Look Good on the Dancefloor”, ”When the Sun Goes Down”, ”Fluorescent Adolescent”, ”Brianstorm”, ”Crying Lightning”, ”R U Mine?” ja ”Do I Wanna Know?”.
Historia > Ensimmäiset vuodet ja levytyssopimus (2003–2005)

Yhtyeen solisti Alex Turner ja kitaristi Jamie Cook aloittivat musiikkiuransa vuonna 2001, kun he aloittivat kitaran soittamisen. Kaksi vuotta myöhemmin he aloittivat esiintymisen kotikaupungissaan Sheffieldissä rumpali Matt Heldersin ja basisti Andy Nicholsonin kanssa. Arctic Monkeys soitti ensimmäisen kerran julkisesti 13. kesäkuuta 2003 The Grapes -pubissa, Sheffieldissä. Sen jälkeen he julkaisivat 18 kappaletta sisältäneen demoalbumin Beneath the Boardwalk. Demokappaleita jaettiin internetissä nopeaan tahtiin, ja täten Arctic Monkeys oli ehtinyt jo kasvattaa faniryhmän ilman levy-yhtiön apua.
Kun yhtyeeltä kysyttiin heidän MySpace-sivun suosiostaan Prefix Magazinessa, he eivät tienneet siitä, ja sivun olivat alun perin luoneet yhtyeen fanit.
Yhtyeen suosio alkoi kasvaa Pohjois-Englannissa ja se sai huomiota BBC Radiolta ja Britannian tabloidilehdistöltä. Paikallinen amatöörivalokuvaaja Mark Bull kuvasi yhtyeen esiintymisiä ja teki musiikkivideon kappaleelle ”Fake Tales of San Francisco”, jonka hän julkaisi nettisivullaan. Toukokuussa 2005 Arctic Monkeys julkaisi ensimmäisen singlensä, Five Minutes with Arctic Monkeys heidän omalla 'Bang Bang' -levy-yhtiöllään. Se sisälsi kappaleet ”Fake Tales of San Francisco” ja ”From the Ritz to the Rubble”. Tämä julkaisu oli rajoitettu 500:n CD-levyyn ja 1 000:n 7 tuuman vinyyliin, mutta se oli myös saatavilla iTunes-kaupasta. Pian sen jälkeen Arctic Monkeys esiintyi Reading and Leeds Festivals -tapahtumassa, jossa heitä oli katsomassa poikkeuksellisen suuri yleisö.
Arctic Monkeys teki sopimuksen brittiläisen Domino Records -levy-yhtiön kanssa kesäkuussa 2005. He kertoivat olleensa kiinnostuneita Dominon perustaja Laurence Bellin tee se itse -periaatteesta. Britannian Daily Star -lehti kertoi, että tätä seurasi miljoonan punnan kustannussopimus EMI:n kanssa ja 725 000 punnan sopimus Epic Recordsin kanssa Yhdysvaltoihin. Yhtye kiisti tämän omalla nettisivullaan, ja kutsui lehteä nimellä ”The Daily Stir” (suom. Päivittäinen hämmennys). Domino oli kuitenkin lisensoinut Australian ja Uuden-Seelannin kustannusoikeudet EMI:lle ja Japanin oikeudet itsenäiselle levy-yhtiö Hostessille. Yhtyeen ensimmäinen single Dominon kanssa ”I Bet You Look Good on the Dancefloor”, joka oli äänitetty Chapel Studiosilla Lincolnshiressa, julkaistiin 17. lokakuuta 2005, ja se nousi suoraan ykköseksi Britannian singlelistalla Kaksi viikkoa aiemmin se oli tehnyt ensimmäisen esiintymisensä NME -lehden kannessa. Toinen single ”When the Sun Goes Down” julkaistiin 16. tammikuuta 2006, ja se nousi myös listaykköseksi. Yhtyeen alkuaikojen suosiota on pidetty esimerkkinä siitä, kuinka uusia artisteja voidaan nykyisin promotoida ja markkinoida.
Historia > Whatever People Say I Am, That’s What I’m Not (2006)

Kun yhtyeen debyyttialbumi Whatever People Say I Am, That’s What I’m Not julkaistiin tammikuussa 2006, siitä tuli Englannin nopeiten myyty debyyttialbumi (ennätystä oli aiemmin pitänyt hallussaan Oasiksen Definitely Maybe) Whatever People Say I Am, That’s What I’m Not myi jo ensimmäisen viikon aikana Britanniassa yli 360 000 kappaletta ja nosti Arctic Monkeysin laajaan julkisuuteen. Albumi sai tunnustusta myös kriitikoilta, ja se voitti vuoden 2005 Mercury Prize -musiikkipalkinnon sekä BRIT Awardsin parhaan albumin palkinnon. Lisäksi albumi oli ehdolla Grammyn saajaksi. Vuonna 2013 musiikkilehti NME julkaisi listan kautta aikojen 500 parhaasta albumista, jossa Whatever People Say I Am, That’s What I’m Not oli sijalla 19.
Historia > Favourite Worst Nightmare (2007–2008)

Yhtyeen toinen albumi Favourite Worst Nightmare julkaistiin huhtikuussa 2007. Edeltäjänsä tapaan se nousi nopeasti listaykköseksi Britanniassa. Se myi jo ensimmäisenä päivänä 85 000 kappaletta ja sen kaikki 12 kappaletta ylsivät Britannian singlelistan top 200:n. Arctic Monkeys voitti parhaan brittiläisen yhtyeen ja albumin palkinnot vuoden 2008 BRIT Awardsissa. Favourite Worst Nightmare oli myös ehdolla Mercury Prize -palkinnon saajaksi. Albumin ensimmäinen single ”Brianstorm” ylsi Britannian singlelistalla parhaimmillaan toiselle sijalle. Toisen singlen ”Fluorescent Adolescentin” paras sijoitus oli 5.
Favourite Worst Nightmarelta julkaistiin singlenä kappaleet ”Brianstorm”, ”Fluorescent Adolescent” ja ”Teddy Picker”.
Historia > Humbug (2009–2010)

Kolmas albumi Humbug julkaistiin elokuussa 2009 ja se erosi tyyliltään kahdesta ensimmäisestä albumista ollen synkempi ja kokeilevampi. Se myi Britanniassa platinaa ja nousi listaykköseksi mutta sillä ei ollut yhtään top 10-singleä. ”Crying Lightning” ylsi singlelistalla parhaimmillaan sijalle 12. Suomen virallisella listalla Humbugin paras sijoitus oli 11. Humbugilta julkaistiin niin ikään kolme singleä, ”Crying Lightning”, ”Cornerstone”, ”My Propeller”.
Historia > Suck It and See (2011–2012)

Yhtyeen neljäs albumi Suck It and See julkaistiin kesäkuussa 2011. Se on muuttunut edellisestä albumista kevyempään tyylisuuntaan. Albumilta julkaistiin neljä singleä: ”The Hellcat Spangled Shalalala”, ”Suck It and See”, ”Black Treacle” ja ”Don't Sit Down 'Cause I've Moved Your Chair”., joista jälkimmäinen sijoittui Britannian singlelistalla parhaimmillaan sijalle 28.
Historia > AM (2012–2014)

Helmikuussa 2012 Arctic Monkeys julkaisi uuden kappaleen ”R U Mine?” videopalvelu YouTubessa.
Syyskuussa 2013 julkaistiin yhtyeen viides albumi AM, josta julkaistiin singlenä kuusi kappaletta. Levyllä oli mukana myös Queens of the Stone Agesta tuttu Joshua Homme. AM nousi aiempien tavoin Britannian albumilistan kärkeen, ja saavutti laajaa suosiota. AM voitti myös parhaan albumin palkinnon Brit Awardsissa.
Historia > Tranquility Base Hotel & Casino (2018)

Yhtyeen kuudes studioalbumi Tranquility Base Hotel & Casino julkaistiin 11. toukokuuta 2018.
Yhtyeestä sanottua

Helsingin Sanomien Mikko Aaltonen kuvailee yhtyettä ”alkujaan peri-brittiläiseksi, näsäviisastelevaksi ja vähän räkänokkaiseksi indiebändiksi”, joka on myöhemmin muuttunut ”miehekkääksi amerikkalaistyyliseksi rockyhtyeeksi”.
»Harva yhtye osaa laajentaa identiteettiään näin radikaalisti musiikin käyttökelpoisuuden ja uskottavuuden kärsimättä.» 
(Mikko Aaltonen, Nyt (HS))
»Toisin kuin yksioikoiset genrebändit, Arctic Monkeys venyy vaivattomasti ”I Bet You Look Good on the Dancefloorin” kiihkeästä räpellyksestä ”Arabellan” Black Sabbath -riffittelyyn ja ”Knee Socksin” dramaattiseen diskorockiin.» 
(Ilkka Mattila, Helsingin Sanomat)
Kokoonpano > Nykyiset jäsenet

Alexander ”Alex” Turner – laulu, kitara
Jamie Cook – kitara, taustalaulu
Nicholas ”Nick” O’Malley – basso, taustalaulu
Matthew ”Matt” Helders – rummut, lyömäsoittimet, taustalaulu
Kokoonpano > Entiset jäsenet

Andy Nicholson – basso (2002–2006)
Glyn Jones – laulu, kitara (2002)
Diskografia > Studioalbumit

Whatever People Say I Am, That’s What I’m Not (2006)
Favourite Worst Nightmare (2007)
Humbug (2009)
Suck It and See (2011)
AM (2013)
Tranquility Base Hotel & Casino (2018)
The Car (2022)
Aiheesta muualla

Wikimedia Commonsissa on kuvia tai muita tiedostoja aiheesta .
Viralliset kotisivut
Arctic Monkeys esiintymässä vuonna 2006.
Date Night

| Date Night |
| --- | --- |

Ohjaaja:  Shawn Levy
Käsikirjoittaja:  Josh Klausner
Tuottaja:   Shawn Levy  Tom McNulty 
Säveltäjä:  Christophe Beck
Kuvaaja:  Dean Semler
Leikkaaja:  Dean Zimmerman
Pääosat:   Tina Fey  Steve Carell 
Valmistustiedot
Valmistusmaa:  Yhdysvallat
Tuotantoyhtiö:  Twentieth Century-Fox Film Corporation
Levittäjä:  20th Century Studios InterCom Netflix Disney+
Ensi-ilta:  2010
Kesto:  89 min
Alkuperäiskieli:  englanti
Aiheesta muualla
IMDb 
Elonet
AllMovie
Infobox OKNimi-testi OK: 
Date Night on vuonna 2010 ensi-iltansa saanut Shawn Levyn ohjaama yhdysvaltalainen komediaelokuva, jonka pääosissa ovat Steve Carell ja Tina Fey.
Juoni

Claire ja Phil Foster ovat viettämässä deitti-iltaa, jonka avulla aviopari yrittää torjua parisuhteen urautumista. Fostereille näistäkin ”tapaamisista” on kuitenkin tullut jo rutiinia, paitsi tänä kyseisenä iltana. Heidät sekoitetaan toiseen pariskuntaan ja kynttiläillallinen muuttuu hurjaksi takaa-ajoksi ja seikkailuksi ympäri kaupunkia.
Constel·lació Esportiva

| Constel·lació Esportiva |
| --- | --- |

Koko nimi:  Constel·lació Esportiva
Perustettu:  1998
Lakkautettu:  2000
Kenttä:  Estadi Comunal d'Aixovall, Aixovall
– kapasiteetti:  1 800
Infobox OKNimi-testi OK: 
Constel·lació Esportiva oli jalkapalloseura Aixovallin kylästä, läheltä Andorra la Vellaa. Se perustettiin vuonna 1998 ja voitti Andorran mestaruuden kaudella 1999–2000. Tämä oikeutti paikan Eurooppa-liigan edeltäjän UEFA Cupin karsintakierrokselle. Esportiva hävisi espanjalaiselle Rayo Vallecano yhteismaalein 16–0. Andorran jalkapalloliitto sulki seuran kuitenkin vuonna 2000 pois seitsemäksi vuodeksi kaikesta kilpailutoiminnasta. Liitto syytti seuraa veloista sekä siitä, ettei seura jakanut UEFA Cupista saatuja tuloja liiton muille jäsenille. Seura sai kuitenkin pitää mestaruutensa.
Asumisterveysliitto

Asumisterveysliitto Aste ry on suomalainen sisäilmaongelmien ja muiden rakennusten terveysriskien torjuntaan erikoistunut järjestö, joka on perustettu vuonna 1993. Toimintaa tukee Sosiaali- ja terveysjärjestöjen avustuskeskus (STEA). Asumisterveysliitto on SOSTEn jäsenjärjestö.
Aste ry:n toiminta

Vuosittain yhdistykselle tulee tuhansia yhteydenottoja koskien sisäilmaan ja asumisterveyteen liittyviä ongelmia. Kosteus- ja homevaurioita ilmenee kaikenikäisissä rakennuksissa ajaen vuosittain satoja perheitä homeloukkuun ja ylitsepääsemättömiin terveydellisiin, taloudellisiin ja sosiaalisiin ongelmiin. Asumisterveysliitto kykenee auttamaan näitä ongelmia kohdanneita ihmisiä ahdingossaan.
Toimintansa aikana Asumisterveysliitto on osallistunut useisiin merkittäviin kehityshankkeisiin ja projekteihin [lähde? ] koskien työtään asumisterveyshaittojen ennalta ehkäisemisessä ja niiden korjaamisessa. Yhdistys tuottaa tietoaineistoa ja on antanut tilastojaan yhteiskunnan käyttöön monenlaisen päätöksenteon tueksi.
Neuvonta- ja opastustyö

Yhdistys tekee paljon neuvonta- ja opastustyötä, jossa asiakkaita ohjataan henkilökohtaisesti. Perheitä kannustetaan omatoimisuuteen ja ehkäistään ajautumasta toivottomuuteen ja syrjäytymiskierteeseen. Neuvontaa tehdään sekä puhelimitse että sähköpostin ja internetin välityksellä. Henkilökohtaisesti asumisterveysneuvojat ovat tavoitettavissa yhdistyksen toimistolla Heinolassa sekä erilaisissa tapahtumissa, kuten asukasilloissa ja alan messuilla. Tällaisia messuja ovat muun muassa Asuntomessut, Sisäilmastoseminaari ja Sisäilmapaja.
Käytännön opastusta elämänhallintaan > Asumisterveysteltta

Kevään 2012 aikana Aste ry aloitti kansalaisille suunnatun asumisterveysteltta-toiminnan eri puolilla Suomea. Teltalta jaetaan neuvoja asuntojen asumisterveys- ja sisäilmaongelmiin. Tämän toiminnan tärkein tavoite on viedä neuvontaa ja opastusta eri paikkakunnille lähelle ihmisiä, jotka eivät ole osanneet yhdistää ongelmiaan sisäilmaan tai tienneet mistä hakea apua ongelmiin. Paikkakuntia kierretään vuosittain noin viisi ja opastuksessa pyritään hyödyntämään paikallisia asiantuntijoita, jotka kertovat ihmisille mistä apua voi ongelmatilanteissa hakea.
Käytännön opastusta elämänhallintaan > Vertaistuki

Vertaistukitoiminta perustuu neuvonnan ja opastuksen lisäksi muiden asumisterveysongelman kohdanneiden kokemuksiin ja tietoihin ja sen tavoitteena on sosiaalisten verkostojen ja yhteisöllisyyden vahvistaminen. Kokemusperäisellä tiedolla vahvistetaan asiantuntijatietoa ja saadaan näyttöä eri toimintamallien toteutumisesta käytännössä ja vertaistuella lisätään ihmisten kykyä käsitellä omaa ongelmaa. Käytännössä vertaistukea järjestetään Satakunnassa, Päijät-Hämeessä, pääkaupunkiseudulla, Varsinais-Suomessa ja Pirkanmaalla. Saadun palautteen perusteella yhdistyksen järjestämä vertaistuki on monella perheellä ollut ratkaisevassa asemassa selviytymisen kannalta ja tämä toiminta onkin osoittautunut yhdeksi yhdistyksen tärkeimmistä toimintamuodoista.